***Canticum Canticorum Salomonis I***

**1***Sponsa. Osculetur me osculo oris sui;
quia meliora sunt ubera tua vino,*

**2***fragrantia unguentis optimis.
Oleum effusum nomen tuum;
ideo adolescentulæ dilexerunt te.*

**3***Chorus Adolescentularum. Trahe me, post te curremus
in odorem unguentorum tuorum.
Introduxit me rex in cellaria sua;
exsultabimus et lætabimur in te,
memores uberum tuorum super vinum.
Recti diligunt te.*

**4***Sponsa. Nigra sum, sed formosa, filiæ Jerusalem,
sicut tabernacula Cedar, sicut pelles Salomonis.*

**5***Nolite me considerare quod fusca sim,
quia decoloravit me sol.
Filii matris meæ pugnaverunt contra me;
posuerunt me custodem in vineis:
vineam meam non custodivi.*

**6***Indica mihi, quem diligit anima mea, ubi pascas,
ubi cubes in meridie,
ne vagari incipiam post greges sodalium tuorum.*

**7***Sponsus. Si ignoras te, o pulcherrima inter mulieres,
egredere, et abi post vestigia gregum,
et pasce hædos tuos juxta tabernacula pastorum.*

**8***Equitatui meo in curribus Pharaonis
assimilavi te, amica mea.*

**9***Pulchræ sunt genæ tuæ sicut turturis;
collum tuum sicut monilia.*

**10***Murenulas aureas faciemus tibi,
vermiculatas argento.*

**11***Sponsa. Dum esset rex in accubitu suo,
nardus mea dedit odorem suum.*

**12***Fasciculus myrrhæ dilectus meus mihi;
inter ubera mea commorabitur.*

**13***Botrus cypri dilectus meus mihi
in vineis Engaddi.*

**14***Sponsus. Ecce tu pulchra es, amica mea! ecce tu pulchra es!
Oculi tui columbarum.*

**15***Sponsa. Ecce tu pulcher es, dilecte mi, et decorus!
Lectulus noster floridus.*

**16***Tigna domorum nostrarum cedrina,
laquearia nostra cypressina.*

***Canticum Canticorum Salomonis II***

**1***Ego flos campi,
et lilium convallium.*

**2***Sponsus. Sicut lilium inter spinas,
sic amica mea inter filias.*

**3***Sponsa. Sicut malus inter ligna silvarum,
sic dilectus meus inter filios.
Sub umbra illius quem desideraveram sedi,
et fructus ejus dulcis gutturi meo.*

**4***Introduxit me in cellam vinariam;
ordinavit in me caritatem.*

**5***Fulcite in me floribus,
stipate me malis,
quia amore langueo.*

**6***Læva ejus sub capite meo,
et dextera illius amplexabitur me.*

**7***Sponsus. Adjuro vos, filiæ Jerusalem,
per capreas cervosque camporum,
ne suscitetis, neque evigilare faciatis dilectam,
quoadusque ipsa velit.*

**8***Sponsa. Vox dilecti mei; ecce iste venit,
saliens in montibus, transiliens colles.*

**9***Similis est dilectus meus capreæ,
hinnuloque cervorum.
En ipse stat post parietem nostrum,
respiciens per fenestras,
prospiciens per cancellos.*

**10***En dilectus meus loquitur mihi.*

*Sponsus. Surge, propera, amica mea,
columba mea, formosa mea, et veni:*

**11***jam enim hiems transiit;
imber abiit, et recessit.*

**12***Flores apparuerunt in terra nostra;
tempus putationis advenit:
vox turturis audita est in terra nostra;*

**13***ficus protulit grossos suos;
vineæ florentes dederunt odorem suum.
Surge, amica mea, speciosa mea, et veni:*

**14***columba mea, in foraminibus petræ, in caverna maceriæ,
ostende mihi faciem tuam,
sonet vox tua in auribus meis:
vox enim tua dulcis, et facies tua decora.*

**15***Sponsa. Capite nobis vulpes parvulas
quæ demoliuntur vineas:
nam vinea nostra floruit.*

**16***Dilectus meus mihi, et ego illi,
qui pascitur inter lilia,*

**17***donec aspiret dies, et inclinentur umbræ.
Revertere; similis esto, dilecte mi, capreæ,
hinnuloque cervorum super montes Bether.*

***Canticum Canticorum Salomonis III***

**1***In lectulo meo, per noctes,
quæsivi quem diligit anima mea:
quæsivi illum, et non inveni.*

**2***Surgam, et circuibo civitatem:
per vicos et plateas
quæram quem diligit anima mea:
quæsivi illum, et non inveni.*

**3***Invenerunt me vigiles qui custodiunt civitatem:
Num quem diligit anima mea vidistis?*

**4***Paululum cum pertransissem eos,
inveni quem diligit anima mea:
tenui eum, nec dimittam,
donec introducam illum in domum matris meæ,
et in cubiculum genetricis meæ.*

**5***Sponsus. Adjuro vos, filiæ Jerusalem,
per capreas cervosque camporum,
ne suscitetis, neque evigilare faciatis dilectam,
donec ipsa velit.*

**6***Chorus. Quæ est ista quæ ascendit per desertum
sicut virgula fumi ex aromatibus myrrhæ,
et thuris, et universi pulveris pigmentarii?*

**7***En lectulum Salomonis sexaginta fortes ambiunt
ex fortissimis Israël,*

**8***omnes tenentes gladios, et ad bella doctissimi:
uniuscujusque ensis super femur suum
propter timores nocturnos.*

**9***Ferculum fecit sibi rex Salomon
de lignis Libani;*

**10***columnas ejus fecit argenteas,
reclinatorium aureum, ascensum purpureum;
media caritate constravit,
propter filias Jerusalem.*

**11***Egredimini et videte, filiæ Sion,
regem Salomonem in diademate quo coronavit illum mater sua
in die desponsationis illius,
et in die lætitiæ cordis ejus.*

***Canticum Canticorum Salomonis IV***

**1***Sponsus. Quam pulchra es, amica mea! quam pulchra es!
Oculi tui columbarum,
absque eo quod intrinsecus latet.
Capilli tui sicut greges caprarum
quæ ascenderunt de monte Galaad.*

**2***Dentes tui sicut greges tonsarum
quæ ascenderunt de lavacro;
omnes gemellis fœtibus,
et sterilis non est inter eas.*

**3***Sicut vitta coccinea labia tua,
et eloquium tuum dulce.
Sicut fragmen mali punici, ita genæ tuæ,
absque eo quod intrinsecus latet.*

**4***Sicut turris David collum tuum,
quæ ædificata est cum propugnaculis;
mille clypei pendant ex ea,
omnis armatura fortium.*

**5***Duo ubera tua sicut duo hinnuli,
capreæ gemelli, qui pascuntur in liliis.*

**6***Donec aspiret dies, et inclinentur umbræ,
vadam ad montem myrrhæ, et ad collem thuris.*

**7***Tota pulchra es, amica mea,
et macula non est in te.*

**8***Veni de Libano, sponsa mea:
veni de Libano, veni, coronaberis:
de capite Amana, de vertice Sanir et Hermon,
de cubilibus leonum, de montibus pardorum.*

**9***Vulnerasti cor meum, soror mea, sponsa;
vulnerasti cor meum in uno oculorum tuorum,
et in uno crine colli tui.*

**10***Quam pulchræ sunt mammæ tuæ, soror mea sponsa!
pulchriora sunt ubera tua vino,
et odor unguentorum tuorum super omnia aromata.*

**11***Favus distillans labia tua, sponsa;
mel et lac sub lingua tua:
et odor vestimentorum tuorum sicut odor thuris.*

**12***Hortus conclusus soror mea, sponsa,
hortus conclusus, fons signatus.*

**13***Emissiones tuæ paradisus malorum punicorum,
cum pomorum fructibus, cypri cum nardo.*

**14***Nardus et crocus, fistula et cinnamomum,
cum universis lignis Libani;
myrrha et aloë, cum omnibus primis unguentis.*

**15***Fons hortorum, puteus aquarum viventium,
quæ fluunt impetu de Libano.*

**16***Sponsa. Surge, aquilo, et veni, auster:
perfla hortum meum, et fluant aromata illius.*

***Canticum Canticorum Salomonis V***

**1***Veniat dilectus meus in hortum suum,
et comedat fructum pomorum suorum.*

 *Sponsus. Veni in hortum meum, soror mea, sponsa;
messui myrrham meam cum aromatibus meis;
comedi favum cum melle meo;
bibi vinum meum cum lacte meo;
comedite, amici, et bibite,
et inebriamini, carissimi.*

**2***Sponsa. Ego dormio, et cor meum vigilat.
Vox dilecti mei pulsantis:*

*Sponsus. Aperi mihi, soror mea, amica mea,
columba mea, immaculata mea,
quia caput meum plenum est rore,
et cincinni mei guttis noctium.*

**3***Sponsa. Expoliavi me tunica mea: quomodo induar illa?
lavi pedes meos: quomodo inquinabo illos?*

**4***Dilectus meus misit manum suam per foramen,
et venter meus intremuit ad tactum ejus.*

**5***Surrexi ut aperirem dilecto meo;
manus meæ stillaverunt myrrham,
et digiti mei pleni myrrha probatissima.*

**6***Pessulum ostii mei aperui dilecto meo,
at ille declinaverat, atque transierat.
Anima mea liquefacta est, ut locutus est;
quæsivi, et non inveni illum;
vocavi, et non respondit mihi.*

**7***Invenerunt me custodes qui circumeunt civitatem;
percusserunt me, et vulneraverunt me.
Tulerunt pallium meum mihi custodes murorum.*

**8***Adjuro vos, filiæ Jerusalem,
si inveneritis dilectum meum,
ut nuntietis ei quia amore langueo.*

**9***Chorus. Qualis est dilectus tuus ex dilecto, o pulcherrima mulierum?
qualis est dilectus tuus ex dilecto, quia sic adjurasti nos?*

**10***Sponsa. Dilectus meus candidus et rubicundus;
electus ex millibus.*

**11***Caput ejus aurum optimum;
comæ ejus sicut elatæ palmarum, nigræ quasi corvus.*

**12***Oculi ejus sicut columbæ super rivulos aquarum,
quæ lacte sunt lotæ, et resident juxta fluenta plenissima.*

**13***Genæ illius sicut areolæ aromatum,
consitæ a pigmentariis.
Labia ejus lilia,
distillantia myrrham primam.*

**14***Manus illius tornatiles, aureæ,
plenæ hyacinthis.
Venter ejus eburneus,
distinctus sapphiris.*

**15***Crura illius columnæ marmoreæ
quæ fundatæ sunt super bases aureas.
Species ejus ut Libani,
electus ut cedri.*

**16***Guttur illius suavissimum,
et totus desiderabilis.
Talis est dilectus meus,
et ipse est amicus meus, filiæ Jerusalem.*

**17***Chorus. Quo abiit dilectus tuus, o pulcherrima mulierum?
quo declinavit dilectus tuus?
et quæremus eum tecum.*

***Canticum Canticorum Salomonis VI***

**1***Sponsa. Dilectus meus descendit in hortum suum ad areolam aromatum,
ut pascatur in hortis, et lilia colligat.*

**2***Ego dilecto meo, et dilectus meus mihi,
qui pascitur inter lilia.*

**3***Sponsus. Pulchra es, amica mea;
suavis, et decora sicut Jerusalem;
terribilis ut castrorum acies ordinata.*

**4***Averte oculos tuos a me,
quia ipsi me avolare fecerunt.
Capilli tui sicut grex caprarum
quæ apparuerunt de Galaad.*

**5***Dentes tui sicut grex ovium
quæ ascenderunt de lavacro:
omnes gemellis fœtibus,
et sterilis non est in eis.*

**6***Sicut cortex mali punici, sic genæ tuæ,
absque occultis tuis.*

**7***Sexaginta sunt reginæ, et octoginta concubinæ,
et adolescentularum non est numerus.*

**8***Una est columba mea, perfecta mea,
una est matris suæ, electa genetrici suæ.
Viderunt eam filiæ, et beatissimam prædicaverunt;
reginæ et concubinæ, et laudaverunt eam.*

**9***Quæ est ista quæ progreditur quasi aurora consurgens,
pulchra ut luna, electa ut sol,
terribilis ut castrorum acies ordinata?*

**10***Sponsa. Descendi in hortum nucum,
ut viderem poma convallium,
et inspicerem si floruisset vinea,
et germinassent mala punica.*

**11***Nescivi: anima mea conturbavit me,
propter quadrigas Aminadab.*

**12***Chorus. Revertere, revertere, Sulamitis!
revertere, revertere ut intueamur te.*

***Canticum Canticorum Salomonis VII***

**1***Sponsa. Quid videbis in Sulamite, nisi choros castrorum?*

 *Chorus. Quam pulchri sunt gressus tui in calceamentis, filia principis!
Juncturæ femorum tuorum sicut monilia
quæ fabricata sunt manu artificis.*

**2***Umbilicus tuus crater tornatilis,
numquam indigens poculis.
Venter tuus sicut acervus tritici vallatus liliis.*

**3***Duo ubera tua sicut duo hinnuli,
gemelli capreæ.*

**4***Collum tuum sicut turris eburnea;
oculi tui sicut piscinæ in Hesebon
quæ sunt in porta filiæ multitudinis.
Nasus tuus sicut turris Libani,
quæ respicit contra Damascum.*

**5***Caput tuum ut Carmelus;
et comæ capitis tui sicut purpura regis
vincta canalibus.*

**6***Sponsus. Quam pulchra es, et quam decora,
carissima, in deliciis!*

**7***Statura tua assimilata est palmæ,
et ubera tua botris.*

**8***Dixi: Ascendam in palmam,
et apprehendam fructus ejus;
et erunt ubera tua sicut botri vineæ,
et odor oris tui sicut malorum.*

**9***Guttur tuum sicut vinum optimum,
dignum dilecto meo ad potandum,
labiisque et dentibus illius ad ruminandum.*

**10***Sponsa. Ego dilecto meo,
et ad me conversio ejus.*

**11***Veni, dilecte mi, egrediamur in agrum,
commoremur in villis.*

**12***Mane surgamus ad vineas:
videamus si floruit vinea,
si flores fructus parturiunt,
si floruerunt mala punica;
ibi dabo tibi ubera mea.*

**13***Mandragoræ dederunt odorem
in portis nostris omnia poma:
nova et vetera, dilecte mi, servavi tibi.*

***Canticum Canticorum Salomonis VIII***

**1***Quis mihi det te fratrem meum,
sugentem ubera matris meæ,
ut inveniam te foris, et deosculer te,
et jam me nemo despiciat?*

**2***Apprehendam te, et ducam in domum matris meæ:
ibi me docebis,
et dabo tibi poculum ex vino condito,
et mustum malorum granatorum meorum.*

**3***Læva ejus sub capite meo,
et dextera illius amplexabitur me.*

**4***Sponsus. Adjuro vos, filiæ Jerusalem,
ne suscitetis, neque evigilare faciatis dilectam,
donec ipsa velit.*

**5***Chorus. Quæ est ista quæ ascendit de deserto, deliciis affluens,
innixa super dilectum suum?*

*Sponsus. Sub arbore malo suscitavi te;
ibi corrupta est mater tua,
ibi violata est genitrix tua.*

**6***Sponsa. Pone me ut signaculum super cor tuum,
ut signaculum super brachium tuum,
quia fortis est ut mors dilectio,
dura sicut infernus æmulatio:
lampades ejus lampades ignis atque flammarum.*

**7***Aquæ multæ non potuerunt extinguere caritatem,
nec flumina obruent illam.
Si dederit homo omnem substantiam domus suæ pro dilectione,
quasi nihil despiciet eam.*

**8***Chorus Fratrum. Soror nostra parva,
et ubera non habet;
quid faciemus sorori nostræ
in die quando alloquenda est?*

**9***Si murus est,
ædificemus super eum propugnacula argentea;
si ostium est, compingamus illud tabulis cedrinis.*

**10***Sponsa. Ego murus, et ubera mea sicut turris,
ex quo facta sum coram eo, quasi pacem reperiens.*

**11***Chorus Fratrum. Vinea fuit pacifico in ea quæ habet populos:
tradidit eam custodibus;
vir affert pro fructu ejus mille argenteos.*

**12***Sponsa. Vinea mea coram me est.
Mille tui pacifici,
et ducenti his qui custodiunt fructus ejus.*

**13***Sponsus. Quæ habitas in hortis, amici auscultant;
fac me audire vocem tuam.*

**14***Sponsa. Fuge, dilecte mi, et assimilare capreæ,
hinnuloque cervorum super montes aromatum.*